Άλτσταίτεν

Το Άλτσταίτεν (Altstätten) είναι μικρή αλλά ιστορική επαρχιακή πόλη και δήμος της Ελβετίας, στην κοιλάδα του ποταμού Ρήνου. Διοικητικώς υπάγεται στο καντόνι του Σανκτ Γκάλεν και το Διαμέρισμα Ράινταλ. Ο πληθυσμός του στα τέλη του 2018 εκτιμήθηκε σε 11.730 κατοίκους, ενώ το έτος 2000 ήταν 10.381 κάτοκοι. Η επίσημη γλώσσα στην πόλη είναι η πρότυπη ελβετική γερμανική, αλλά η κυρίως ομιλούμενη γλώσσα είναι το τοπικό ιδίωμα της ελβετικής διαλέκτου της αλεμαννικής γλώσσας. Το Άλτσταίτεν βρίσκεται ανάμεσα στην πόλη Σαντκ Μαργκρέτεν και στην πόλη Μπουχς, κοντά στα σύνορα με την Αυστρία, στους πρόποδες των βουνών Άλπσταϊν, όπου και αρχίζει η γραμμή οδοντωτού σιδηροδρόμου προς το ορεινό χωριό Γκάις. Η πόλη είναι γνωστή στην Ελβετία από το μακράς διάρκειας καρναβάλι της, που απλώνεται και στον Ιανουάριο και διοργανώνεται από το Röllelibutzen-club, που ιδρύθηκε το 1919, καθώς και από πολλούς από τους μουσικούς συλλόγους της περιοχής. Οι εορτασμοί κορυφώνονται με τη διεθνή παρέλαση, που προσελκύει κάθε χρόνο περισσότερους από τριάντα χιλιάδες θεατές από όλη τη χώρα. Το Άλτσταίτεν αναφέρεται για πρώτη φορά, ως «Αλτστέτι» (Altsteti), το έτος 853 μ.Χ.. Ο θυρεός του δήμου απεικονίζει μια «περαστική» αρκούδα (βαδίζει προς τα αριστερά), μαύρη με κόκκινη γλώσσα και νύχια, σε κίτρινο φόντο, με ένα πεντάκτινο κόκκινο άστρο επάνω από αυτή.

 Το Άλτσταίτεν είναι κτισμένο σε μια κάπως ασφαλή (από πλημμύρες) απόσταση 5 χιλιομέτρων δυτικά από τον άνω ρου του Ρήνου (τον λεγόμενο «Αλπικό Ρήνο»), που ορίζει και τα σύνορα με την Αυστρία. Το κέντρο της πόλεως βρίσκεται σε υψόμετρο 455 μέτρα πάνω από την επιφάνεια της θάλασσας, σε γεωγραφικές συντεταγμένες 47°23΄ Βόρειο πλάτος και 9°33΄ Ανατολικό μήκος. Ο δήμος του Άλτσταίτεν έχει έκταση 39,11 τετραγωνικά χιλιόμετρα. Από αυτή την έκταση το 63,3% είναι γεωργική γη, το 21,1% καλύπτεται από δάσος, το 12,7% από κτίσματα ή οδούς και το υπόλοιπο 2,9% καλύπτεται από ποτάμια ή λίμνες. Ο δήμος είναι ο μεγαλύτερος σε έκταση και πληθυσμό από τους 13 δήμους του Διαμερίσματος Ράινταλ (η λέξη Ράιν-ταλ σημαίνει ακριβώς «Ρήνου-κοιλάδα»), του οποίου είναι και η έδρα. Παλαιότερα το Άλτσταίτεν ήταν πρωτεύουσα του Διαμερίσματος Ομπερράινταλ (Oberrheintal = «κοιλάδα του Άνω Ρήνου»). Γενικώς είναι μια παραδοσιακή μικρή πόλη, με οικονομία που βασίζεται στη γεωργία και το εμπόριο. Με βάση την απογραφή του 2000 το 59,9% του πληθυσμού της πόλεως ήταν Ρωμαιοκαθολικοί, ενώ μόλις το 19,7% ανήκε στην «εθνική» Προτεσταντική Εκκλησία της Ελβετίας. 310 κάτοικοι (2,99% του πληθυσμού) δήλωσαν ότι ανήκουν στην Ορθόδοξη Εκκλησία και 152 (1,46%) σε άλλη χριστιανική Εκκλησία. Από τις άλλες θρησκείες, τρεις κάτοικοι του Άλτσταίτεν δήλωσαν Ιουδαίοι και 762 (ποσοστό 7,34%) Μουσουλμάνοι. 468 κάτοικοι (4,51%) δήλωσαν άθρησκοι, agnostic ή άθεοι, ενώ το υπόλοιπο 3,22% δεν απάντησε στην ερώτηση περί θρησκεύματος. Εκτός από το ίδιο το κέντρο του οικισμού, που θυμίζει χωριό της Ελβετίας, αξιοθέατα είναι αρκετά κάστρα στην ευρύτερη περιοχή της άνω κοιλάδας του Ρήνου, γνωστά συλλογικά ως Schlosslandschaft Ober/Unterrheintal, στη σειρά οικισμών Άλτσταίτεν-Μπάλγκαχ-Μπέρνεκ-Μάρμπαχ. Αυτή η αλυσίδα κάστρων έχει συμπεριληφθεί στον Ομοσπονδιακό Κατάλογο των Θέσεων Ελβετικής Κληρονομιάς (Inventar der schützenswerten Ortsbilder der Schweiz). Αρκετοί αξιόλογοι άνθρωποι γεννήθηκαν στο Άλτσταίτεν, μεταξύ των οποίων και οι εξής (με ελληνική αλφαβητική σειρά): Ορχάν Αντεμί (γενν. 1991), ποδοσφαιριστής Καρλ Έουγκεν Κέελ (1885-1961), εξπρεσιονιστής ζωγράφος και ξυλογλύπτης Πάουλ Μπάουμγκαρτνερ (1903-1976), πιανίστας Βίλχελμ Ματίας Ναιφ (1802-1881), πολιτικός, ένα από τα αρχικά επτά μέλη του Ελβετικού Ομοσπονδιακού Συμβουλίου Μάρτιν Ράιχσταϊνερ (γενν. 1989), ποδοσφαιριστής, διεθνής με την Εθνική του Λίχτενσταϊν Στέφαν Φράι (γενν. 1986), ποδοσφαιριστής (τερματοφύλακας), που σταδιοδρόμησε στις ΗΠΑ Γκάρντι Χούτερ (γενν. 1953), κλόουν και κωμική ηθοποιός Γιάσμιν Χούτερ (γενν. 1978), πολιτικός, αντιπρόεδρος του Ελβετικού Λαϊκού ΚόμματοςΕπιπλέον, ο Γερμανός πρώην αντισφαιριστής (τενίστας) Ράινερ Σύτλερ (γενν. 1976) επέλεξε να ζει στο Άλτσταίτεν. Επίσημος ιστότοπος του δήμου (στη γερμανική γλώσσα) Το Άλτσταίτεν στο διαδικτυακό Ιστορικό λεξικό της Ελβετίας: στα γερμανικά στα γαλλικά στα ιταλικά